ભાઈ દોસ્ત તો મારો પણ દોસ્ત કહેતાં ય હવે મને લાજ આવે છે બકા! એટલાં માટે કે એ ધંતુરો ભૂગોળમાં ભલે ‘હેન્ડસમ’ લાગે, બાકી એના ભેજામાં ભૂગોળ કે ખગોળના તો મુદ્દલે છાંટા નહીં પડેલા! અલ્યા જેને ગામના પાદરનું પણ પાધરું નોલેજ ન મળે એ મંગળ પર જવાના ઉંચા નિશાન રાખે? એને જો માત્ર ગુજરાતનો નકશો દોરવા આપ્યો હોય ને તો એમાં પણ પાકિસ્તાન બતાવે એવો! અને આપણે નીચે લખવું પડે કે, ‘આ ગુજરાતનો નકશો છે, ખાબોચિયાનું ચિત્ર નથી!’ આવો ભેજા-લેસ માણસ! હવે તમે જ કહો, જે ધંતુરો ગામમાં ન ચાલે, એ મંગળ ઉપર ચાલે? ફેર એટલો પડે કે પૃથ્વીનો ભાર ઓછો થાય ને મંગળ ઉપર વધે!